staqsa lill-Ministru għat-Trasport, Infrastruttura u Proġetti Kapitali: Jista' l-Ministru jgħid kemm ġiet tiswa l-aħħar parti ta' Triq Żabbar, Raħal Ġdid li saret reċentement? Ninforma lill-Onor. Interpellant li l-Gvern qed iwettaq investiment bla preċedent sabiex pajjiżna jilħaq il-mira nazzjonali li gradwalment ikollna infrastruttura tat-toroq tal-aqwa kwalità, b'aktar effiċjenza u sikurezza għal dawk li jużawha u bil-kapaċità u s-sistemi kollha meħtieġa biex b'mod sostenibbli tibqa' twieżen il-progress soċjali u ekonomiku ta' pajjiżna anke fil-futur. Infrastructure Malta mill-ewwel bdiet ħidma bla heda f'ħafna toroq f'kull lokalità. Minbarra proġetti kbar f'toroq arterjali, għaddejja wkoll bi programm ta' ħidma ta' titjib ta' mijjiet ta' toroq oħra, kemm residenzjali kif ukoll dawk fil-kampanja. Bħalissa għaddej ġmielu x-xogħol ta' bini mill-ġdid ta' madwar 120 triq residenzjali f'ħafna lokalitajiet differenti li se jsiru din is-sena bħala parti mill-investiment ta' €700 miljun. Qed jiġu aġġudikati wkoll is-sejħiet għall-offerti għal kuntratt ieħor li permezz tiegħu Infrastructure Malta se tkun qed tibda tibni mill-ġdid 170 triq residenzjali oħra aktar tard din is-sena. Minbarra xogħlijiet ta' manutenzjoni kontinwa u ta' tiswijiet ta' tabelli, , żebgħa tat-triq u tiswijiet tal-asfalt, l-aġenzija qed twettaq ukoll programm ta' manutenzjoni u tiswijiet ta' ħafna toroq oħrajn li jkunu jeħtieġu li jsirilhom intervent urġenti sakemm jasal il-waqt biex dawn ukoll jinbnew mill-ġdid. Fost it-toroq li sarilhom intervent simili kien hemm parti minn Triq Żabbar, Raħal Ġdid. Ix-xogħlijiet, li saru billejl, laħqu l-valur ta' €69,450.76 u kienu jinkludu tneħħija tal-wiċċ tat-triq fejn kien hemm il-ħsarat, tiswijiet ta' tappieri u kisi mill-ġdid tat-triq b'diversi saffi t'asfalt.
RAĦAL ĠDID – TRIQ ŻABBAR - NEFQA